
Tisztelt Képviselő-testület!

Az Estikék Idősek Otthona Alapítvány, a MEDI-SÁP Egészségügyi Szolgáltató BT. és önkormányzatunk között – a szociális igazgatásról és szociális ellátásokról szóló 1993. évi III. törvény (a továbbiakban: Sztv.) 120. §-a alapján – 2005. október 13. napján háromoldalú ellátási szerződést jött létre az Estikék Gondozási-Ápolási Intézmény (címe: 2241 Sülysáp, Vasút u. 42.) útján nyújtott szociális ellátásokra vonatkozóan. 
Tekintettel arra, hogy az elmúlt évek alatt többször módosított szerződés tartalmilag nem felelt meg az Sztv. 121. § (2) bekezdésében foglaltaknak és nem volt összhangban az intézmény működésével sem, továbbá az azt harmadik félként aláíró MEDI-SÁP Egészségügyi Szolgáltató BT. végelszámolás alatt áll, a felek közös megegyezése alapján új, azonban a jogfolytonosságot biztosító Szociális ellátási szerződés került aláírásra 2020 novemberében.

Ennek értelmében az Alapítvány vállalta, hogy – a rendelkezésére álló szabad férőhelyek erejéig – elsődlegesen a rászoruló sülysápi lakosok részére biztosítja az intézményben az Sztv. 68-68/C. §-ában meghatározott idősek otthona (összes férőhely száma: 96) és az Sztv. 82. §-ában meghatározott idősek gondozóháza (összes férőhely száma: 4) ellátást. Illetve, hogy az Önkormányzat szükség szerinti igénylése esetén – évente legalább 1 fő sülysápi lakos részére soron kívül biztosítja ezen ellátások egyikét.

Az önkormányzatnak az ellátási szerződés alapján végzett feladat-ellátásához kapcsolódóan fizetési kötelezettsége nincs az Alapítvány, illetve az intézmény felé.

A szerződés alapján az Alapítvány évente egy alkalommal köteles írásban beszámolni – különösen a Szociális ellátási szerződés szerinti – tevékenységéről Sülysáp Város Önkormányzatának Képviselő-testülete felé. 

Kérem, az ennek alapján mellékelten előterjesztett beszámoló szíves megtárgyalását, illetve javaslom annak elfogadását. 

…/2021. (IX. 23.) ÖKT határozati javaslat

Sülysáp Város Önkormányzatának Képviselő-testülete az önkormányzat és az Estikék Idősek Otthona Alapítvány között fennálló Szociális ellátási szerződés alapján az intézmény elmúlt évi munkájáról szóló beszámolót ​– megköszönve munkájukat - elfogadja.

